Ռոբերտ Ներսիսյան

Ռոբերտ Ալբերտի Ներսիսյան (ծն. 20 հունվարի, 1958, Երևան, Հայկական ԽՍՀ), խորհրդային հունա-հռոմեական ոճի ըմբիշ, ԽՍՀՄ չեմպիոն (1978), Իվան Պոդուբնիի հիշատակին նվիրված միջազգային մրցաշարի հաղթող (1979), Եվրոպայի չեմպիոն (1979), ԽՍՀՄ միջազգային կարգի սպորտի վարպետ (1978), Հայաստանի վաստակավոր վարպետ (1994)։

Կենսագրություն 
Ռոբերտ Ներսիսյանը ծնվել է 1958 թվականի հունվարի 20-ին Երևանում։ Հունա-հռոմեական ոճի ըմբշամարտով սկսել է զբաղվել 1971 թվականին՝ Ա. Կ. Աբրահամյանի ղեկավարությամբ։ 1975 և 1977 թվականներին դարձել է ԽՍՀՄ չեմպիոն, իսկ 1978 թվականին՝ Եվրոպայի երիտասարդական առաջնության չեմպիոն։ 1978 թվականին հաղթել է նաև ԽՍՀՄ մեծահասակների առաջնությունում։ 1979 թվականին Իվան Պոդուբնիի հիշատակին նվիրված միջազգային մրցաշարում գրավել է առաջին տեղը և իրավունք է ստացել ԽՍՀՄ հավաքականի կազմում մասնակցելու Բուխարեստում անցկացված Եվրոպայի առաջնությանը։ Հաղթելով 4 մենամարտերում՝ Ռոբերտ Ներսիսյանը դուրս եկավ եզրափակիչ, որտեղ հաղթեց ռումինացի հայտնի ըմբշամարտիկ, աշխարհի երկակի չեմպիոն, Մոնրեալի Օլիմպիական խաղերի բրոնզե մեդալակիր Նիկ Ջինգին և նվաճեց Եվրոպայի չեմպիոնի տիտղոսը։ Այդ հաղթանակի շնորհիվ Ռոբերտ Ներսիսյանը դարձավ Հայաստանի առաջին ներկայացուցիչը, որ նվաճել է Եվրոպայի չեմպիոնի տիտղոսը հունա-հռոմեական ոճի ըմբշամարտում.։

1982 թվականին ավարտել է իր մարզական կարիերան և Մասիս քաղաքի Մանկապատանեկան մարզադպրոցում աշխատել որպես մարզիչ։ 1984-1989 թվականներին եղել է այդ դպրոցի տնօրեն։ 1989-1995 թվականներին Երևանում զբաղվել է մարզչական գործունեությամբ։ Պատրաստել է միջազգային մակարդակի մի շարք մարզիկներ։ Նրա հայտնի աշակերտներից են Օլիմպիական երկակի չեմպիոն Արմեն Նազարյանը, աշխարհի չեմպիոն Վաղինակ Գալստյանը, Եվրոպայի չեմպիոն Վարդան Աղաջանյանը։

1996 թվականից Ռոբերտ Ներսիսյանն բնակվում է Ռուսաստանի Տոլյատի քաղաքում։ 1998-2007 թվականներին եղել է Սամարայի մարզի ըմբշամարտի ֆեդերացիայի մարզիչ-խորհրդատուն։

Ծանոթագրություններ

Աղբյուրներ
 http://www.fila-official.com/index.php?option=com_database&act=ficheLutteur&act2=listeEvent&Itemid=&id_lutteur=4004469174EA45AD8EB687C896D5179D&filtre_pays=&lettre=&recherche_lutteur=&lang=en
 

Հայ մարզիկներ
Հայ ըմբշամարտիկներ
ԽՍՀՄ սպորտի վարպետներ
Երևան քաղաքում ծնվածներ